**INFORMÁCIE**

**Zápis do 1. ročníka základnej školy**

Zápis do 1. ročníka Základnej školy s materskou školou, Školská 11, 900 26 Slovenský Grob pre školský rok 2018/2019 sa uskutoční dňa 5.4.2018 v čase od 14:00 do 18:00 v priestoroch novej prístavby školy.

Zákonnú povinnosť zapísať dieťa do základnej školy na Slovensku má každý rodič, ktorý je občanom SR a aj jeho dieťa má slovenské občianstvo, bez ohľadu na to, kde žije. V prípade, že má dieťa dvojité občianstvo, rodič tak urobiť nemusí, pokiaľ navštevuje školu v danom štáte podľa jeho legislatívy.

Povinnosť zápisu platí pre všetky deti, ktoré do 31.8.2018 dovŕšia 6. rok veku.

Na zápis do 1. ročníka musia znovu prísť aj tie deti, ktoré mali v minulom školskom roku odklad povinnej školskej dochádzky. Je potrebné priniesťso sebou kópiu Rozhodnutia o odklade z minulého roka.

Prítomnosť dieťaťa na zápise je nevyhnutná.Rodičom, ktorí prídu na zápis bez dieťaťa, dieťa nezapíšeme!

Dieťa do 1. ročníka musia zapísať obaja zákonní zástupcovia (aj v prípade rozvedených rodičov). Ak sa zápisu nemôžu zúčastniť obaja zákonní zástupcovia, je potrebné predložiť splnomocnenie podpísané neprítomným zákonným zástupcom.

Na zápis je potrebné priniesť:

- platné občianske preukazy
- prekopírovaný rodný list dieťaťa

- vyplnenú a oboma zákonnými zástupcami podpísanú Žiadosť o prijatie dieťaťa do 1. ročníka
- vyplnený a oboma zákonnými zástupcami podpísaný Dotazník k zápisu žiaka do 1. ročníka
- v prípade zdravotne postihnutého dieťaťa doklad o jeho zdravotnom postihnutí

- finančnú čiastku 25 € na zakúpenie prvej knihy a pracovných zošitov potrebných na vyučovanie

Na zápis sa musia dostaviť aj tie deti, ktorých zákonní zástupcovia chcú požiadať riaditeľku školy o odklad povinnej školskej dochádzky o jeden školský rok. Dôvodom môže byť zdravotný stav dieťaťa, psychická nezrelosť, prílišná emocionálna viazanosť dieťaťa na rodičov alebo aj dlhodobý pobyt dieťaťa spolu s rodičom v zahraničí. V takomto prípade na zápistreba priniesť aj vyplnenú a podpísanú Žiadosť o odklad povinnej školskej dochádzky, ku ktorej je potrebné doložiť vyjadrenie CPPPaP a všeobecného lekára pre deti a dorast.

Zákonní zástupcovia môžu tiež požiadať o predčasné zaškolenie dieťaťa. V takomto prípade na zápis treba priniesť vyplnenú a podpísanú Žiadosť o predčasné zaškolenie dieťaťa, ku ktorej je potrebné doložiť odporúčanie CPPPaP a všeobecného lekára pre deti a dorast.

Pri zápise sú rodičia povinní informovať školu o všetkých zdravotných, psychických prípadne sociálnych špecifikách dieťaťa, ktoré by mohli mať vplyv na jeho zaškolenie a plnenie povinnej školskej dochádzky.

V zmysle legislatívy riaditeľka školy pošle zákonným zástupcom rozhodnutie o prijatí dieťaťa do 1. ročníka v priebehu mája 2018.

Všetky tlačivá potrebné k zápisu nájdete na tejto stránke, aby ste si ich mohli doma vytlačiť a vyplniť.Nezabudnite na podpisy oboch zákonných zástupcov!